
	Comisia pentru buget,

finanţe şi bănci
	
	Bucureşti   21 iulie 1999

Nr. 435


AVIZ

asupra propunerii legislative privind mecanismele de stimulare a comerţului exterior românesc şi organizarea şi funcţionarea Băncii de Export - Import a României S.A. Eximbank.
Cu adresa nr. 91 din 24 mai 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind mecanismele de stimulare a comerţului exterior românesc şi organizarea şi funcţionarea Băncii de Export - Import a României S.A. Eximbank..

In urma examinării, în şedinţa din data de 8 iulie 1999, Comisia pentru buget, finanţe şi bănci, cu majoritate de voturi, propune ca această propunere legislativă  să fie supusă spre dezbatere şi adoptare cu următoarele amendamente:

	Nr.

Crt.
	Articolul

(textul iniţial)
	Amendamentul propus (autorul)

Text adoptat de comisie
	Motivare

	1.
	Titlul legii

“LEGE

PRIVIND MECANISMELE DE STIMULARE A COMERŢULUI EXTERIOR ROMÂNESC ŞI ORGANIZAREA ŞI FUNCŢIONAREA BĂNCII DE EXPORT-IMPORT A ROMÂNIEI S.A. EXIMBANK”
	Comisia propune modificarea textului astfel:

“L E G E

PRIVIND MECANISMUL DE STIMULARE A COMERŢULUI EXTERIOR ROMÂNESC, ORGANIZAREA ŞI FUNCŢIONAREA BĂNCII DE EXPORT – IMPORT A ROMÂNIEI E X I M B A N K – S.A.”


	Pentru o mai corectă exprimare şi evitarea repetării

	2.
	Capitolul I 

“DISPOZIŢII GENERALE”
	Comisia propune modificarea textului astfel:

“CAPITOLUL I

MECANISMUL DE STIMULARE A 

COMERŢULUI EXTERIOR ROMÂNESC

ÎN NUMELE ŞI CONTUL STATULUI”


	Se redefineşte pentru a reflecta mai exact conţinutul său.

Întregul său text se referă la mecanismele şi instrumentele prin care activitatea de comerţ exterior în general şi cea de export în special   poate fi stimulată.



	3.
	Art. 1 nou
	Comisia propune introducerea unui nou articol cu următorul conţinut:

“Art. 1 – Definiţii

În înţelesul prezentei legi, termenii şi expresiile de mai jos au următoarele semnificaţii :

· Mecanismul de stimulare a comerţului exterior cuprinde : instituţiile implicate în acest mecanism, sursele de stimulare, fondurile constituite pe seama acestor surse, precum şi utilizarea acestora, conform Programului anual de sprijinire a comerţului exterior prin instrumente financiar – bancare şi de asigurări, specifice;

· Programul anual de sprijinire a comerţului exterior (Programul anual).

a). – “Programul anual” reprezintă modalitatea de punere în aplicare a politicii comerciale a guvernului şi stabileşte mecanismele şi instrumentele de stimulare a activităţii de comerţ exterior în numele statului;

b). – “Programul anual” se elaborează de către Ministerul Industriei şi Comerţului, pe baza obiectivelor şi măsurilor prioritare prevăzute în strategia de dezvoltare a comerţului exterior, se avizează de către Ministerul Finanţelor şi se aprobă de către guvern;
- Comitetul Interministerial de Garanţii şi Credite de Comerţ Exterior, (Comitetul Interministerial) – asigură coordonarea şi funcţionarea mecanismului de stimulare a comerţului exterior, conform Legii Datoriei Publice nr. 81/1999, examinează, avizează şi aprobă, potrivit competenţelor, operaţiuni de finanţare, garantare şi de asigurare a creditelor de export – import, în numele şi în contul statului, care se efectuează de către Banca de Export – Import a României – S.A. (EXIMBANK – S.A.), potrivit “Programului anual”;
- EXIMBANK – S.A. – este societate comercială bancară şi de asigurări specifice, care desfăşoară :

· activităţi de bancă specializată în gestionarea şi acordarea sprijinului statului în domeniul comerţului exterior, în calitate de agent al statului, activităţi de asigurare a creditelor, precum şi de activităţi promoţionale în aplicarea unor programe guvernamentale;

· activităţi bancare şi de asigurări, specifice în numele şi contul statului, precum şi în numele şi contul propriu potrivit prezentei legi;

- Instrumentele financiar – bancare şi de asigurări, specifice în contul statului reprezintă actele juridice încheiate de EXIMBANK – S.A. cu organele statului, instituţiile  financiar – bancare  sau agenţii economici  ori emise în baza prezentei legi. Ele pot fi : contracte de împrumut, acorduri de finanţare / refinanţare, contracte de asigurare / reasigurare, scrisori de garanţie, convenţii şi altele.

Contractele, convenţiile şi acordurile încheiate în baza prezentei legi şi a Legii bancare de către EXIMBANK S.A. cu agenţii economici pentru activităţi în  numele statului, constituie titluri executorii. 

- Stimulentele din fondul de bonificare a ratei dobânzii sunt sume prevăzute în bugetul anual de stat, de care beneficiază agenţii economici români, prin restituirea de către EXIMBANK – S.A. a unei cote din dobânzile plătite de aceştia băncilor comerciale pentru creditele în lei aferente, utilizate în finanţarea producţiei de export şi a exporturilor directe;

- Termen lung – o perioadă de peste 5 ani, dar nu mai mult de 10 ani inclusiv;

- Fondurile pentru garanţii de export precum şi cele pentru activitatea de asigurări, specifice atât  în lei cât şi în valută sunt fonduri constituite la EXIMBANK – S.A. din sumele provenind din colectarea vărsămintelor conform prevederilor bugetare anuale, din prime nete încasate, sume recuperate după plata angajamentelor de către EXIMBANK – S.A., precum şi din alte surse prevăzute de lege.

Fondurile se utilizează pentru plăţi în baza angajamentelor scadente asumate în contul statului, precum şi pentru alte plăţi, potrivit dispoziţiilor legale în vigoare.
	Se propune introducerea ca prim articol a celui referitor la definiţii pentru a se asigura, pentru întregul text al legii o exprimare şi interpretare unitară, evitându-se astfel neînţelegerile semantice, atât în procesul de adoptare a legii cât, mai ales, în procesul aplicării ei practice.  

	4.
	Art. 1 

“ Dispoziţii generale

(a) Prezenta lege reprezintă cadrul normativ, de constituire şi funcţionare a mecanismelor specifice de stimulare a comerţului exterior românesc;

(b) Prin prezentul act normativ se vor defini componentele mecanismelor de stimulare:

· Instituţii (funcţiuni şi atribuţii)

· Fonduri (resurse şi destinaţii)

· Operaţiuni specifice

· Alte activităţi.

(c) mecanismele de stimulare a comerţului exterior, aşa cum sunt enunţate prin prezenta lege se derulează prin Banca de Export-Import a României – EXIMBANK, denumită în continuare în prezenta lege BEIR – EXIMBANK.”


	Devine art. 2 şi se reformulează astfel:

“Art. 2 – Dispoziţii generale
Prezenta lege reprezintă cadrul normativ, de constituire şi funcţionare a mecanismului specific de stimulare a comerţului exterior românesc care se derulează pe baza Programului  anual de sprijinire a comerţului exterior, prin instrumente financiar bancare şi de asigurări specifice.”
	Formularea propusă reflectă mai concis şi totodată mai exact scopul prezentului proiect de iniţiativă legislativă accentuând şi faptul că activitatea de stimulare şi sprijinire a activităţii de comerţ exterior, cu preponderenţă a exportului, se realizează prin instrumente financiar bancare şi de asigurări specifice, în baza unor programe anuale.

	5.
	Art. 2 

“Misiunea strategică a BEIR – EXIMBANK

a) BEIR-EXIMBANK susţine producţia destinată exportului şi comerţul exterior al României prin instrumente bancare şi de asigurări specifice.

b) BEIR-EXIMBANK acţionează atât pe riscul statului român, în con-textul politicii economice a Guvernului, cât şi pe riscul propriu pe baze comerciale, conform prezentei legi.

c) În vederea realizării misiunii sale, BEIR–EXIMBANK beneficiază de garanţia necondiţionată a statului pentru orice obligaţie asumată de BEIR-EXIMBANK pe riscul statului, cu acordul Comitetului Interministerial de Supraveghere, în limitele stabilite de legile din acest domeniu, în condiţiile prezentei legi şi ale normelor ce vor fi date în aplicarea ei.”
	Se elimină.
	Se regăseşte în art. 7 renumerotat

	6.
	Art. 3 

“Obiectivele BEIR-EXIMBANK

Pentru realizarea misiunii sale, prezenta lege stabileşte următoarele obiective generale ale activităţii BEIR-EXIMBANK:

a) Finanţarea activităţii de producţie destinată exportului, precum şi a operaţiunilor de comerţ exterior, pe tot fluxul comercial, prin acordarea de credite în lei şi valută, din surse interne sau externe;

b) Garantarea creditelor acordate în lei şi valută agenţilor economici români pentru producţia de export, pentru exporturi şi importuri de bunuri şi servicii şi/sau pentru investiţii în obiective destinate producţiei de export;

c) Efectuarea operaţiunilor de refinanţare a societăţilor bancare pentru finanţări acordate de acestea exportatorilor români;

d) Administrarea şi derularea de împrumuturi externe destinate sprijinirii producţiei de export şi comerţului exterior, precum şi - în situaţii speciale aprobate de Comitetul Interministerial de Supraveghere, pentru sprijinirea investiţiilor şi stimularea întreprinderilor mici şi mijlocii, pentru restructurarea, moderniza-rea şi privatizarea societăţilor comerciale, pentru dezvoltarea infrastructurii şi a altor utilităţi de interes public;

e) Efectuarea oricărei alte operaţiuni bancare, în conformitate cu prevederile Legii bancare nr. 58/1998 şi cu prevederile prezentei legi;

f) Asigurarea creditelor de export pe termen scurt, mediu sau lung împotriva riscurilor de neplată comerciale şi politice;

g) Asigurarea societăţilor comerciale şi băncilor cu sediul în România pentru investiţiile în străinătate;

h) Asigurarea creditelor obţinute de societăţi comerciale în vederea realizării producţiei de export;

i) Efectuarea oricărei alte operaţiuni specifice activităţii de asigurare de credite şi investiţii în conformitate cu prezenta lege;

j) Încheierea de acorduri şi convenţii necesare propriei activităţi, cu organizaţii similare din ţară şi străinătate;

k) Evaluarea, în calitate de consultant financiar şi bancar, a riscurilor comerciale şi politice, pentru agenţi economici români şi străini;

l) Acordarea asistenţei din punctul de vedere al expertizării tehnice şi efectuarea operaţiunilor bancare în legătură cu punerea în aplicare a diferitelor proiecte de investiţii;

m) Colectarea, prelucrarea, stocarea şi furnizarea informaţiilor specifice de credit privind agenţi economici români sau străini;

n) Efectuarea oricăror alte operaţiuni în vederea sprijinirii producţiei destinate exportului şi a comerţului exterior.
	Se elimină.
	Idem

	7.
	Art. 3 nou
	Comisia propune introducerea unui nou articol cu următorul conţinut:

“Art. 3 – Comitetul Interministerial de Garanţii şi Credite de Comerţ Exterior

1. Atribuţiile principale ale Comitetului Interministerial sunt următoarele :

a)  Pune în aplicare “Programul anual”;

b) stabileşte normele şi procedurile specifice pentru mecanismele şi instrumentele financiar bancare şi de asigurări, specifice utilizate în sprijinirea comerţului exterior;

c) examinează şi aprobă limitele maxime de expunere în cadrul fondurilor create potrivit prezentei legi, în baza cărora EXIMBANK – S.A. poate angaja finanţarea, garantarea, asigurarea creditelor de comerţ exterior;

d) aprobă operaţiunile individuale de finanţare, garantare, asigurare, precum şi contractarea unor împrumuturi externe potrivit “Programului anual”;
e) stabileşte şi aprobă cheltuielile necesare funcţionării Comitetului Interministerial, precum şi a Comisiei pregătitoare, inclusiv indemnizaţiile membrilor acestora, în cadrul unui buget anual de cheltuieli care va fi suportat din Bugetul de Venituri şi Cheltuieli al EXIMBANK – S.A.;

f) coordonează relaţiile EXIMBANK – S.A. cu Ministerul Finanţelor şi Ministerul Industriei şi Comerţului în legătură cu operaţiunile desfăşurate de bancă potrivit prezentei legi;

g) stabileşte modul de colaborare cu organele abilitate ale administraţiei centrale de stat în vederea sprijinirii în contul statului a activităţilor întreprinderilor mici şi mijlocii, prin programe de investiţii, precum şi a dezvoltării infrastructurii şi a altor utilităţi de interes public;

2. Pentru desfăşurarea activităţii, Comitetul Interministerial constituie o Comisie pregătitoare alcătuită din experţi, din instituţiile care alcătuiesc Comitetul Interministerial şi  stabileşte atribuţiile şi competenţele acesteia.

3. Comitetul Interministerial asigură coordonarea funcţionării mecanismului de stimulare a comerţului exterior, precum şi orientarea EXIMBANK – S.A. spre desfăşurarea de activităţi  promoţionale, ca o  componentă a acestui mecanism.

4. Componenţa, competenţele  şi celelalte atribuţii, precum şi modul de funcţionare al Comitetului Interministerial se vor stabili în termen de 60 de zile de la aprobarea legii şi se va aproba prin Hotărâre de Guvern.”


	Se propune menţinerea sintagmei Comitet Interministerial, preluată şi în Legea datoriei publice nr. 81/1999, înlocuindu-se astfel sintagma Comitet de Supraveghere atât pentru a se delimita funcţiile acestuia de funcţiile de supraveghere exercitate de Banca Naţională sau de Adunarea Generală a Acţionarilor, cât şi pentru o definire a structurii şi atributelor sale. 

	8.
	Art. 4 

“Statutul legal

a) BEIR-EXIMBANK este persoană juridică română, organizată ca societate comercială pe acţiuni, având iniţial ca unic acţionar statul român. În cazul privatizării BEIR-EXIMBANK, statul român va deţine minimum 51% din capital;

b) BEIR-EXIMBANK funcţionează conform  Legii nr. 31/1990, în condiţiile prevăzute de art. 1 alin. 2 din Legea bancară nr. 58/1998;”
	Se elimină.
	Devine art. 14 renumerotat.

	9.
	Art. 4 nou
	Se propune introducerea unui nou articol cu următorul conţinut:

“Art. 4 – Fondurile specifice activităţii de sprijinire a exporturilor directe în contul statului


În baza prezentei legi se constituie la EXIMBANK – S.A. următoarele fonduri pentru sprijinirea exporturilor româneşti în contul statului, în cuantumul rezultat din sursele stabilite pentru fiecare destinaţie, conform Art. 5 :

a) fondul pentru garanţii de export pentru stimularea realizării de obiective complexe şi a producţiei cu ciclu lung de fabricaţie, destinate exportului direct;

b) fondul pentru asigurarea creditelor de export împotriva riscurilor de ţară şi a celor comerciale neasigurate pe piaţa privată;

c) fondul pentru acordarea de stimulente pentru bonificarea ratei dobânzii la creditele în lei acordate de băncile comerciale agenţilor economici pentru realizarea producţiei de export şi a exporturilor directe;

d) fondul pentru garantarea creditelor în lei, obţinute de societăţile comerciale în vederea realizării de produse complexe şi cu ciclu lung de fabricaţie destinate exportului direct.
	

	10.
	CAPITOLUL II

CONDUCEREA ŞI ADMINISTRAREA BEIR-EXIMBANK
	Se elimină.
	

	11.
	Art. 5 

“Conducerea şi administrarea BEIR-EXIBANK

Conducerea şi administrarea BEIR-EXIMBANK este realizată de către Comitetul Interministerial de Supraveghere şi de către Consiliul de Administraţie al BEIR-EXIMBANK”
	Se elimină
	Devine art. 15 renumerotat

	12.
	Art. 5 nou
	Se introduce un nou articol 5 cu următorul conţinut:

“Art. 5 – Sursele financiare de alimentare a fondurilor

1. Sursele financiare de alimentare a fondurilor de la Art. 4, alin. a), b) şi d), sunt :

a) sume existente la EXIMBANK – S.A. la data intrării în vigoare a prezentei legi, potrivit destinaţiei acestora, în scopul sprijinirii exporturilor directe;

b) sume prevăzute în bugetele de stat anuale, cu această destinaţie şi care nu vor fi mai mici decât sumele prevăzute cu această destinaţie în anul precedent, indexate cu rata anuală a inflaţiei;

c) sume prelevate în limita unei cote de 25 % din creanţe externe recuperate de stat efectiv de la ţările debitoare, pentru stimularea realizării de obiective complexe şi cu ciclu lung de fabricaţie destinate exportului direct conform Legii nr. 70/1995, privind aprobarea Ordonanţei Guvernului nr. 14/1995;

d) sume nete ce provin din primele de asigurări specifice;

e) sume recuperate din asigurare;

f) sume recuperate din garanţii;

g) veniturile din dobânzile obţinute prin fructificarea sumelor temporar disponibile ale fondurilor prevăzute la Art. 4;

h) alte sume conform legii. 
	Similare cu cele prevăzute în Cap. III art. 12, eventual cu excepţia ordonării lor şi a unor reformulări pentru o mai corectă exprimare.

	
	
	2. Sursa de alimentare a fondului de bonificare de stimulente din fondul de bonificare a ratei dobânzii, prevăzut la Art. 4, alin. c), este sursă bugetară ce va fi dimensionată şi alocată anual de la bugetul statului, în conformitate cu strategia guvernului de sprijinire a exporturilor directe româneşti şi care nu va fi mai mică decât suma alocată în anul anterior indexată cu rata anuală a inflaţiei.

3. Sumele prevăzute în bugetul de stat pentru stimularea exporturilor directe, care reprezintă surse ale fondurilor menţionate în prezenta lege, se vor vira de către Ministerul Finanţelor la EXIMBANK – S.A., la începutul fiecărui an bugetar, imediat după aprobarea bugetului de stat şi sunt cheltuieli bugetare efective. Sumele de la alin. 1, lit. c) se virează de către Ministerul Finanţelor la EXIMBANK – S.A., în termen de 10 zile lucrătoare de la fiecare încasare din creanţele externe recuperate.

4. Fondurile prevăzute la art. 4, cu excepţia fondului pentru acordarea de stimulente din fondul de bonificare a ratei dobânzii vor putea fi angajate în limita maximă de expunere stabilită de Comitetul Interministerial.”


	

	13.
	Art. 6 

“Comitetul Interministerial de Supraveghere

1.Comitetul Interministerial de Supraveghere reprezintă organul de conducere, cu următoarele responsabilităţi principale:

a) Aplică prin metode şi instrumente financiar-bancare specifice "Programul anual de sprijinire a comerţului exterior al Guvernului României" astfel:

(1) stabileşte instrumentele şi procedurile specifice pentru sprijinirea comerţului exterior;

(2) examinează şi aprobă limitele maxime de expunere în cadrul fondurilor create conform prezentei legi, în baza cărora BEIR-EXIMBANK poate angaja activitatea de garantare şi asigurare a creditelor de comerţ exterior;

(3)  supraveghează operaţiunile individuale de finanţare, garantare, asigurare şi contractarea de împrumuturi interne şi externe în contul statului;

(4) coordonează relaţiile cu trezoreria statului, conturile de execuţie şi contabilitatea operaţiunilor desfăşurate în contul statului român.

b) colaborează cu organele abilitate ale administraţiei centrale de stat în vederea sprijinirii, pe riscul statului, a investiţiilor şi activităţilor întreprinderilor mici şi mijlocii, restructurării, modernizării şi privatizării societăţilor comerciale, dezvoltării infrastructurii şi a altor utilităţi de interes public.

c) Îndeplineşte obligaţiile oricărei Adunări Generale a Acţionarilor, în conformitate cu prevederile Legii nr. 31/1991, republicată, dintre care:

· numeşte şi revocă Consiliul de Administraţie al BEIR-EXIMBANK, stabileşte competenţele, analizează şi aprobă activitatea acestuia şi stabileşte nivelul de salarizare şi indemnizaţiile membrilor acestuia;

· aprobă bugetul de venituri şi cheltuieli anual şi contul de profit şi pierderi;

· numeşte şi revocă Comisia de cenzori şi alege auditori externi.

d) Îndeplineşte orice alte atribuţii prevăzute de lege sau de reglementările proprii.

2. Componenţa Comitetului Interministerial de Supraveghere:

a) Comitetul Interministerial de Supraveghere va fi format din 9 membri şi va avea următoarea structură:

· Preşedinte - Ministrul Finanţelor sau reprezentantul său, numit prin ordin al ministrului;

· Prim Vicepreşedinte - Ministrul Industriei şi Comerţului sau reprezentantul său numit prin ordin al ministrului;

· Vicepreşedinte – Guvernatorul Băncii Naţionale a României sau reprezentantul său numit prin ordin al guvernatorului;

Membri: 

- Secretarul de stat din Ministerul Industriei şi Comerţului responsabil de activitatea de comerţ exterior;

- Secretarul de stat din Ministerul Finanţelor responsabil de datoria publică;

- Ministrul Afacerilor Externe sau reprezentantul său numit prin ordin al ministrului;

- Ministrul Agriculturii sau reprezentantul său numit prin ordin al ministrului;

- Ministrul Transporturilor sau reprezentantul său numit prin ordin al ministrului;

- Ministrul Mediului sau reprezentantul său numit prin ordin al ministrului.

(b) In cazul numirii prin ordin a reprezentanţilor demnitarilor de la alin. precedent, aceştia vor fi de rangul secretarilor de stat sau echivalentul lor.

(c) Fiecare membru numit va răspunde de îndeplinirea mandatului său, în conformitate cu prevederile legale;

(d) Membrii Comitetului Interministerial de Supraveghere nu vor fi în acelaşi timp şi membrii ai Consiliului de Administraţie al BEIR-EXIMBANK sau ai altor societăţi financiar-bancare şi comerciale.

(e) Mandatul membrilor Comitetului Interministerial de Supraveghere sau al reprezentanţilor lor expiră în max. 3 luni de la data expirării numirii lor publice.

3. Comitetul Interministerial de Supraveghere se va întruni  lunar sau ori de câte ori este nevoie în vederea îndeplinirii atribuţiilor. Comitetul Interministerial de Supraveghere se poate întruni ori de câte ori îl solicită Consiliul de Administraţie al BEIR-EXIMBANK sau la cererea a cel puţin trei membri ai Comitetului Interministerial de Supraveghere.

4.Şedinţele Comitetului Interministerial de Supraveghere se desfăşoară în prezenţa a cel puţin trei pătrimi din numărul membrilor, iar deciziile se iau cu majoritatea simplă a voturilor membrilor prezenţi.
	Se elimină.
	Devine art. 3 renumerotat

	14.
	Art. 6 nou
	Comisia propune introducerea unui nou articol 6, astfel:

“Art. 6 – Utilizarea şi administrarea fondurilor

1. Fondurile prevăzute la Art. 4, vor fi utilizate astfel :

a) fondul pentru garanţii de export prevăzute la Art. 4, lit. a) şi d) vor fi utilizate pentru plata :

· garanţiilor de participare la licitaţii internaţionale; 

· garanţiilor de restituire a avansului şi a altor plăţi progresive încasate de la beneficiarii externi în contul contractelor de export; 

· garanţiilor pentru buna executare a contractului extern;

· garanţiilor pentru restituirea contravalorii echipamentelor şi materialelor puse la dispoziţie, contractual de către beneficiarul extern;

· împrumuturilor în lei acordate de băncile comerciale, agenţilor economici români pentru realizarea de produse complexe şi cu ciclu lung de fabricaţie destinate exportului direct.

b) fondul pentru asigurarea creditelor de export de la Art. 4, lit. b) va fi utilizat pentru plata despăgubirilor pentru angajamentele asumate pe riscul statului de către EXIMBANK – S.A., precum şi pentru acoperirea costurilor de recuperare în conformitate cu prevederile poliţelor de asigurare şi a procedurilor aprobate de către Comitetul Interministerial;

c) fondul pentru acordarea de stimulente din fondul de bonificare a ratei dobânzii de la Art. 4, lit. c), privind realizarea de obiective complexe şi a producţiei cu ciclu lung de fabricaţie destinate exportului direct, precum şi pentru alte exporturi potrivit reglementărilor legale, se va utiliza pentru plata trimestrială, semestrială sau anuală, după caz, a unei părţi din dobânzile efectiv plătite de agenţii economici, la creditele în lei angajate de aceştia la băncile comerciale, aferente producţiei de export, potrivit procedurilor aprobate de Comitetul Interministerial.

2. Administrarea fondurilor menţionate la Art. 4 se va face de către EXIMBANK – S.A. Sumele temporar disponibile din aceste fonduri vor putea fi utilizate de EXIMBANK – S.A. ca surse atrase, necesare susţinerii activităţii bancare. Nivelul obligaţiilor de plată al EXIMBANK – S.A. pentru utilizarea acestor sume se va stabili prin convenţie încheiată între Ministerul Finanţelor, Ministerul Industriei şi Comerţului şi EXIMBANK – S.A. în cote procentuale, iar sumele aferente vor constitui resurse din fructificare pentru alimentarea fiecărui fond în parte. Pentru evidenţierea contabilă a operaţiunilor pe seama acestor fonduri se vor deschide conturi distincte în evidenţa contabilă a EXIMBANK – S.A. Metodologia de înregistrare în contabilitate a operaţiunilor privind constituirea şi utilizarea fondurilor se stabileşte prin norme elaborate de EXIMBANK – S.A. cu avizul Comitetului Interministerial şi cu aprobarea Ministerului Finanţelor şi Băncii Naţionale a României. Operaţiunile efectuate de EXIMBANK – S.A. referitoare la aceste conturi sunt supuse controlului ulterior al Curţii de Conturi. Sumele disponibile la sfârşitul anului la aceste fonduri, se reportează în anul următor şi se utilizează cu aceeaşi destinaţie.

3. Pentru administrarea fondurilor menţionate la Art. 4, EXIMBANK – S.A. percepe comisioane care vor fi aprobate prin proceduri interne de către Comitetul Interministerial şi care se vor deconta pe seama acestor fonduri.

4. Diminuarea cu peste 20 % a fondurilor prevăzute la Art. 4, lit. a), b) şi d) ca urmare a executării angajamentelor asumate de EXIMBANK – S.A. în contul statului, conform prezentei legi, se va regulariza cu bugetul de stat, în termen de 30 de zile de la solicitare. În lipsa unor cheltuieli bugetare cu această destinaţie, până la adoptarea Legii bugetului, Comitetul Interministerial poate decide, cu avizul Ministerului Finanţelor, reîntregirea temporară a deficitului fondului utilizat pe seama celorlalte fonduri disponibile.


	Similare cu cele prevăzute la Cap.III art. 13, eventual cu excepţia ordonării lor şi a unor reformulări pentru o mai corecta exprimare.

	15.
	Art. 7 

“Consiliul de Administaţie al BEIR-EXIMBANK

1. Conducerea executivă şi administrarea BEIR-EXIMBANK se realizează de către Consiliul de administraţie, ale cărui principale atribuţii sunt:

(a) Aprobă structura organizatorică a băncii, numărul de posturi, salarizarea precum şi regulamentul de organizare şi funcţionare;

(b) Aprobă organizarea şi funcţionarea comitetelor de credit, de risc, de administrarea activelor şi pasivelor precum şi a altor organe de lucru în vederea desfăşurării activităţii sale specifice;

(c) Analizează, avizează şi prezintă proiectul bugetului anual de venituri şi cheltuieli, bilanţul, contul de profit şi pierderi spre aprobare Comitetului Interministerial de Supraveghere;

(d) Aprobă normele interne ale BEIR-EXIMBANK de desfăşurare a operaţiunilor bancare şi de asigurare a creditelor şi a altor operaţii financiar-bancare;

(e) Aprobă nivelul dobânzilor, comisioanelor şi al altor tarife practicate de bancă;

(f) Stabileşte regimul semnăturilor şi al împuternicirilor în cadrul BEIR-EXIMBANK;

(g) Analizează şi propune Comitetului Interministerial de Supraveghere modalităţile de administrare şi utilizare a rezervelor proprii şi a fondurilor cu destinaţie specială;

(h) Analizează şi propune Comitetului Interministerial de Supraveghere emiterea de acţiuni, obligaţiuni şi alte titluri de valoare;

(i) Decide înfiinţarea de birouri de reprezentare în ţară şi în străinătate;

(j) Numeşte directorii şi directorii adjuncţi precum şi şefii birourilor de reprezentare, stabilind atribuţiile şi competenţele acestora;

(k) Aprobă cumpărarea de către BEIR-EXIMBANK  de imobile necesare activităţii proprii sau pentru salariaţii săi;

(l) Aprobă veniturile şi cheltuielile, investiţiile proprii, reparaţiile capitale şi actele de dispoziţie cu privire la bunurile şi mijloacele BEIR-EXIMBANK;

(m) Îndeplineşte orice alte atribuţii în vederea realizării misiunii şi obiectivelor BEIR-EXIMBANK;

Administratorii sunt răspunzători, potrivit Legii nr. 31/1991, de îndeplinirea tuturor obligaţiilor ce le revin conform mandatului încredinţat.

2. Componenţa Consiliului de Administraţie al BEIR-EXIMBANK

Consiliul de Administraţie al BEIR-EXIMBANK este format din 9 membri, astfel:

· un preşedinte, care este şi preşedinte executiv al BEIR-EXIMBANK;

· un prim-vicepreşedinte, care este şi prim vicepreşedinte executiv al BEIR-EXIMBANK;

· doi vicepreşedinţi, care sunt şi vicepreşedinţi executivi ai BEIR-EXIMBANK;

· cinci membri, care nu sunt salariaţi BEIR-EXIMBANK.

3. Numirea membrilor Consiliului de Administraţie al BEIR-EXIMBANK 

(a) Numirea membrilor Consiliului de Administraţie al BEIR-EXIMBANK se face pe o perioadă de 5 ani, cu posibilitatea de reînnoire a mandatului.

(b) În cazul descompletării Consiliului de Administraţie, completare a locurilor vacante se face pe funcţia respectivă şi numai până la expirarea mandatului celor înlocuiţi, cu respectarea prevederilor art. 6 alin. 1 lit. c) din prezenta lege.

Revocarea din funcţie a oricărui membru al Consiliului de Administraţie al BEIR-EXIMBANK în timpul mandatului, se face de către Comitetul Interministerial de Supraveghere numai dacă:

· nu mai este eligibil în conformitate cu prevederile alin. 5 din prezentul articol;

· împotriva acestuia a fost pronunţată o condamnare penală cu pedeapsa privativă de libertate şi hotărârea este definitivă.

4. Activitatea Consiliului de Administraţie este reglementată de prevederile prezentei legi şi de regulamentele de organizare ale BEIR-EXIMBANK, aprobate de Comitetul Interministerial de Supraveghere, în conformitate cu legislaţia în vigoare.

5.   Membrii Consiliului de Administraţie al BEIR-EXIMBANK nu pot să reprezinte, direct sau indirect, vreun interes financiar sau de altă natură, care I-ar pune în conflict cu obligaţiile şi îndatoririle faţă de BEIR-EXIMBANK.
	Se elimină.
	Devine art. 17 renumerotat

	16.
	Art. 7 nou
	Se introduce un nou articol 7 cu următorul conţinut:

Art. 7 – Activităţile realizate de EXIMBANK – S.A. în numele şi contul statului 

1. În baza “Programului anual”, EXIMBANK – S.A. beneficiază de garanţia necondiţionată a statului pentru orice obligaţie asumată în contul statului cu acordul Comitetului Interministerial, potrivit atribuţiilor şi competenţelor aprobate prin prezenta lege, precum şi în limitele stabilite de legile în acest domeniu;

2. Pe baza fondurilor prevăzute la Art. 4, EXIMBANK – S.A. realizează cu aprobarea Comitetului Interministerial, următoarele activităţi :

a) acordă garanţii de export (de restituire avansuri şi altor plăţi progresive încasate de la beneficiarii externi în contul contractelor externe, precum şi pentru restituirea contravalorii echipamentelor şi materialelor puse la dispoziţie, contractual de către beneficiarii externi); 

b) acordă stimulente din fondul de bonificare a ratei dobânzii;

c) asigură credite de export împotriva riscurilor de ţară şi a celor comerciale neasigurabile pe piaţa privată;

d) asigură garanţii de export împotriva riscului de executare nejustificată;

e) asigură investiţii româneşti în străinătate împotriva riscurilor de ţară.

3. Realizează şi alte activităţi în contul statului aprobate de Comitetul Interministerial pe bază de convenţii încheiate cu Ministerul Finanţelor şi Ministerul Industriei şi Comerţului.


	Înlocuieşte art. 2 iniţial şi reflectă mai exact limitele de competenţă ale EXIMBANK ca bancă ce acţionează în baza unui mandat încredinţat de autoritatea publică centrală.

	17.
	Art. 8. 

“Comisia de cenzori

(a) Comisia de cenzori este formată din cinci membri plini şi cinci supleanţi.

(b) Comisia de cenzori este numită şi îşi desfăşoară activitatea potrivit Legii nr. 31/1991 şi art. 6 pct. 1 lit. c) liniuţa 3 din prezenta lege.

(c) Comisia de cenzori verifică respectarea normelor legale privind evaluarea patrimoniului BEIR-EXIMBANK, întocmirea bilanţului contabil şi a contului de profit şi pierderi, în concordanţă cu registrele, existenţa valorilor în casă şi a titlurilor în proprietate sau primite în gaj, cauţiune sau custodie, precum şi execuţia bugetului de venituri şi cheltuieli.

(d) Comisia de cenzori întocmeşte un raport asupra bilanţului şi a contului de profit  şi pierderi precum şi execuţia bugetului de venituri şi cheltuieli.
	Se elimină.
	Devine art. 18 renumerotat

	18.
	Art. 8 nou
	Se introduce un nou articol 8 cu următorul conţinut:

Art. 8 – Garanţii de export

1. EXIMBANK – S.A. poate garanta creditele în lei şi valută acordate de bănci comerciale agenţilor economici  pentru finanţarea producţiei de export şi a importurilor de completare aferente exporturilor de obiective complexe şi produse cu ciclu lung de fabricaţie, precum şi de restituire avans şi a altor plăţi progresive efectuate de beneficiarul extern în contul contractului de export;

2. EXIMBANK – S.A. poate acorda şi alte garanţii specifice de export, stabilite prin contractele externe conform Ordonanţei Guvernului nr. 14/1995.


	Similar cu formularea din art. 15 iniţial, cu excepţia numerotării date articolului.

	19.
	Art.9. 
“Salarii şi cheltuieli conexe

(a) Membrii Comitetului Interministerial de Supraveghere, ai Consiliului de Administraţie şi cenzorii primesc indemnizaţii pentru activitatea lor.

(b) Consiliul de Administraţie şi Comitetul Interministerial de Supraveghere pot aproba, în conformitate cu reglementările proprii şi alte cheltuieli legate de buna desfăşurare a activităţii acestor organisme.”
	Se elimină.
	Devine art. 19 renumerotat

	20.
	Art. 9 nou
	Se introduce un nou articol 9 cu următorul conţinut:

“Art. 9 – Stimulente din fondul de bonificarea ratei dobânzii

1. EXIMBANK – S.A. poate acorda stimulente din fondul de bonificare a ratei dobânzii la creditele în lei acordate de băncile comerciale, societăţilor comerciale, pentru realizarea producţiei destinată exportului şi a exporturilor directe potrivit procedurilor aprobate de Comitetul Interministerial;

2. Nivelul stimulentelor din fondul de bonificare a ratei dobânzii se stabileşte de către Comitetul Interministerial.
	În scopul punerii de acord cu prevederile din Legea Bugetului de Stat, precum şi rearanjarea textului.  

	21.
	Art. 10. 

Organizarea activităţii BEIR-EXIMBANK

(a) BEIR-EXIMBANK desfăşoară întreaga activitate la nivel central fără a deţine reţea operativă teritorială. Pentru activitatea de bancă comercială BEIR-EXIMBANK poate înfiinţa o sucursală potrivit Legii nr. 58/1998;

(b) BEIR-EXIMBANK, în conformitate cu propria strategie de dezvoltare poate deschide reprezentanţe la nivel teritorial.
	Se elimină.
	Devine art. 20 renumerotat

	22.
	Art. 10 nou
	Se introduce un nou articol 10 cu următorul conţinut:

Art. 10 – Asigurări de credite, garanţii şi investiţii.

a) EXIMBANK – S.A. asigură credite de export împotriva riscurilor de ţară şi a celor comerciale care nu se reasigură pe piaţa privată;

b) EXIMBANK – S.A. asigură garanţii de export împotriva riscurilor de executare nejustificată, precum şi investiţii româneşti în străinătate împotriva riscurilor de ţară;

c) EXIMBANK – S.A. realizează şi alte operaţiuni de asigurare, coasigurare şi reasigurare de credite împotriva riscurilor de neplată nereasigurabile pe piaţa privată;

d) Operaţiunile de alin. a), b) şi c) se vor face conform prevederilor din Programul anual de sprijinire exportului.
	Se completează art. 19 iniţial cu prevederi referitoare la asigurarea garanţiilor contra riscurilor de ţară, şi se renumerotează articolul.

	23.
	Titlul capitolului

Capitolul III

FONDURILE SPECIFICE ACTIVITĂŢII DE SPRIJINIRE A EXPOR-TURILOR ÎN CONTUL STATULUI
	Se elimină titlul capitolului.
	

	24.
	Art. 11.

 Fondurile specifice activităţii de sprijinire a exporturilor în contul statului

În baza prezentei legi se constituie următoarele fonduri pentru sprijinirea exporturilor româneşti în contul statului:

(a) Fondul pentru garanţii de export;

(b) Fondul pentru asigurarea creditelor de export şi a investiţiilor române în străinătate;

(c) Fondul pentru acordarea bonificaţiilor de dobândă;

(d) Fondul pentru asigurarea creditelor obţinute de societăţile comerciale în vederea realizării producţiei destinate exportului.
	Se elimină.
	Devine art. 4 şi 22 renumerotate

	25.
	Art. 11 nou.
	Se introduce un nou articol 11 cu următorul conţinut:

Art. 11 – Alte operaţiuni  realizate de EXIMBANK – S.A. în contul statului

1. EXIMBANK – S.A. poate realiza cu aprobarea Comitetului Interministerial şi alte operaţiuni de sprijinire a comerţului exterior: 

a) analizează şi supune spre avizare Comitetului Interministerial, proiecte susţinute de ministere, în vederea acordării de către Ministerul Finanţelor a garanţiilor de stat pentru împrumuturile externe, potrivit Legii Datoriei Publice;

b) analizează documentele înaintate de agenţii economici  pentru exceptarea de la plata anticipată sau de la garantarea plăţii taxelor vamale, a comisionului vamal şi a TVA-ului pentru importurile de completare aferente exporturilor complexe şi a producţiei cu ciclu lung de fabricaţie, destinate exportului direct;

c) evaluarea riscurilor comerciale şi de ţară, examinarea şi prezentarea la Comitetul Interministerial a clasamentelor de risc de ţară, pe baza cărora, EXIMBANK – S.A. îşi desfăşoară activitatea de finanţare, garantare, asigurare şi reasigurare a creditelor de export – import în contul statului, potrivit Programului anual de sprijinire a comerţului exterior;

d) finanţarea împreună cu alte bănci comerciale a producţiei de export şi a exportului direct, prin acordare de credite în lei şi valută;

e) refinanţarea societăţilor bancare pentru credite în lei şi valută acordate agenţilor economici pentru finanţarea producţiei de produse complexe şi cu ciclu lung de fabricaţie destinate exportului direct;

Operaţiunile de la d) şi e) se vor realiza în limita surselor atrase de EXIMBANK – S.A., cu garanţia statului emisă în acest scop şi aprobate  de Comitetul Interministerial.

2. EXIMBANK – S.A. poate realiza refinanţarea societăţilor bancare pentru creditele externe în valută garantate de stat în vederea realizării unor proiecte de investiţii potrivit reglementărilor legale în vigoare.


	Constituie renumerotarea art. 20 din propunerea legislativă cu adăugarea sintagmei “realizate de EXIMBANK” S.A. în contul statului”, precum şi comasarea acestuia cu art. 18. Propunerea se bazează pe necesitatea prezentării coerente a succesiunii activităţilor desfăşurate de bancă.

	26.
	CAPITOLUL II - nou
	Se introduce un nou capitol astfel:

CAPITOLUL II

ORGANIZAREA ŞI FUNCŢIONAREA 

EXIMBANK – S.A.


	Înlocuieşte capitolul II şi comasează prevederile Capitolelor II, IV, V şi VI din propunerea legislativă prezentând succint şi explicit într-un singur capitol organizarea şi funcţionarea EXIMBANK S.A.  

	27.
	Art. 12. 
Sursele financiare de alimentare a fondurilor

1. Sursele financiare de alimentare a acestor fonduri, cu excepţia fondului pentru acordarea bonificaţiei de dobândă, sunt:

(a) sume alocate anterior intrării în vigoare a prezentei legi în scopul sprijinirii exporturilor şi disponibile la această dată;

(b) sumele prevăzute în bugetele de stat anuale cu această destinaţie;

(c) sume prelevate în limita unei cote de 25% din creanţe externe recuperate de stat efectiv de la ţările debitoare;

(d) sume nete ce provin din primele de asigurare,

(e) sume recuperate din asigurare;

(f) sume recuperate de la persoana juridică garantată;

(g) dobânda încasată din fructificarea sumelor disponibile ale fondurilor;

(h) alte surse conform legii.

2. Sursa de alimentare a fondului de acordare de bonificaţii de dobândă este sursă bugetară ce va fi dimensionată şi alocată anual de la bugetul statului, în conformitate cu strategia guvernului de sprijinire a comerţului exterior românesc.

3. Sumele prevăzute în bugetul de stat, care reprezintă surse ale fondurilor menţionate în prezenta lege, se vor vira de către Ministerul Finanţelor la BEIR-EXIMBANK la începutul fiecărui an bugetar, imediat după aprobarea bugetului de stat şi sunt cheltuieli bugetare efective. Sursele de alimentare a fondurilor de la prezentul art. Alin. 1 lit. (c) se varsă de către Ministerul Finanţelor la BEIR-EXIMBANK în termen de 10 zile lucrătoare de la fiecare încasare obţinută din recuperarea creanţelor respective.

4. Fondurile prevăzute la art.11, cu excepţia fondului pentru acordarea bonificaţiei de dobândă vor putea fi angajate în limita maximă de expunere stabilită de Comitetul Interministerial de Supraveghere.
	Se elimină.
	Devine art. 5 renumerotat

	28.
	Art. 12 nou
	Se introduce un nou articol 12 cu următorul conţinut:

Art. 12 – Orientarea  activităţii EXIMBANK – S.A.

1. EXIMBANK – S.A. este o societate comercială bancară şi de asigurări specifice şi care asigură gestionarea şi distribuirea sprijinului statului pentru stimularea comerţului exterior desfăşurând şi activităţi promoţionale pentru aplicarea unor programe aprobate de Guvern în limita resurselor alocate pentru aceste programe;

2. EXIMBANK – S.A. realizează operaţiuni financiar - bancare şi de asigurări specifice, atât în contul statului, cât şi operaţiuni bancare şi de asigurări specifice în nume şi cont propriu, conform prezentei legi, a Legii bancare nr. 58/1998 şi Legii asigurărilor nr. 136/1995, a Legii societăţilor comerciale nr. 31/1991, republicată, precum şi a statutului propriu.


	Stabileşte, prin reformularea şi comasarea prevederilor din propunerea legislativă principalul obiect de activitate al EXIMBANK S.A., înscriindu-se astfel şi în imperativele Legii nr. 31/1990 privind societăţile comerciale, republicată.

	29.
	Art. 13. 

Utilizarea şi administrarea fondurilor

1. Fondurile prevăzute la art. 11 vor fi utilizate astfel:

(a) fondul pentru garanţii de export, pentru plata garanţiilor executate;

(b) fondurile pentru asigurarea creditelor de export, a investiţiilor române în străinătate şi a creditelor obţinute pentru realizarea producţiei de export, pentru plata despăgubirilor şi a costurilor de recuperare în conformitate cu prevederile poliţelor de asigurare şi a procedurilor aprobate de Comitetul de Supraveghere;

(c) Fondul pentru acordarea bonificaţiilor de dobândă, pentru plata bonificaţiilor de dobândă.

Din fondurile menţionate se vor plăti comisioanele de gestionare precum şi alte cheltuieli, conform reglementărilor legale.

2. Administrarea fondurilor menţionate la art. 11 se va face de către BEIR-EXIMBANK. Pentru evidenţierea contabilă se vor deschide conturi extrabilanţiere. Metodologia de raportare a operaţiunilor privind constituirea şi utilizarea fondurilor se stabileşte prin  norme elaborate de BEIR-EXIMBANK, aprobate de Comitetul Interministerial de Supraveghere, cu avizul Ministerului Finanţelor. Operaţiunile efectuate de BEIR-EXIMBANK referitoare la aceste conturi sunt supuse controlului ulterior al Curţii de Conturi.

3. Pentru administrarea fondurilor menţionate la art. 11 BEIR-EXIMBANK percepe comisioane, înregistrate în evidenţele contabile proprii, stabilite prin proceduri interne şi aprobate de Comitetul Interministerial de Supraveghere, conform art. 6 alin. 1 lit. (a) punctul (4).

4. În cazul în care cheltuielile cu plata sumelor scadente aferente garanţiilor externe emise în contul statului şi cele cu plata despăgubirii şi a celorlalte cheltuieli aferente poliţelor emise în contul statului depăşesc resursele fondurilor, soldul se regularizează cu bugetul de stat, conform normelor metodologice ce vor fi emise în baza prezentei legi de Ministerul Finanţelor, Banca Naţională a României şi BEIR-EXIMBANK.


	Se elimină.
	Devine art. 6 renumerotat

	30.
	Art. 13 nou
	Se introduce un nou articol 13 cu următorul conţinut:

Art. 13 – Activităţile EXIMBANK – S.A. în numele şi contul  propriu

EXIMBANK – S.A. poate realiza activităţile permise băncilor comerciale potrivit legii bancare, precum şi următoarele activităţi specifice :

a) Administrarea şi derularea unor împrumuturi externe, destinate sprijinirii producţiei de export şi a altor operaţiuni de comerţ exterior, cu garanţia statului, pentru stimularea întreprinderilor mici şi mijlocii, pentru restructurarea, modernizarea şi privatizarea societăţilor comerciale prin programe de investiţii, precum şi pentru dezvoltarea infrastructurii şi a altor utilităţi de interes public pe baza programelor anuale de sprijinire a economiei naţionale;

b) asigurarea şi reasigurarea creditelor de export împotriva riscurilor de neplată, potrivit normelor aprobate de Consiliul de Administraţie;

c) alte operaţiuni de asigurări de credite potrivit normelor aprobate de Consiliul de Administraţie;

d) încheierea de acorduri şi convenţii necesare propriei activităţi, atât cu Ministerul Finanţelor, cât şi cu organizaţii similare din ţară şi străinătate;

e) evaluarea  riscurilor comerciale şi de ţară, pentru agenţi economici români şi străini;

f) acordarea asistenţei din punct de vedere al expertizării tehnice legate de punerea în aplicare a diferitelor proiecte de investiţii;

g) colectarea, prelucrarea, stocarea şi furnizarea informaţiilor specifice de credit privind agenţi economici români sau străini.


	Comasează şi reformulează, pentru o mai concisă şi clară exprimare prevederi din art. 21 şi art. 22 iniţial.

	31.
	Capitolul IV OPERAŢIUNILE BEIR-EXIMBANK ÎN NUME PROPRIU ŞI IN CONTUL STATULUI
	Se elimină.
	Prevederile acestui capitol sunt preluate în Capitolul II.



	32.
	Art. 14. 

Operaţiunile BEIR-EXIMBANK în nume propriu şi în contul statului

Pe baza fondurilor prevăzute la capitolul III al prezentei legi BEIR-EXIMBANK poate realiza următoarele operaţiuni în nume propriu şi în contul statului:

· emite garanţii de export;

· emite garanţii de import;

· acordă bonificaţii de dobândă;

· realizează finanţări şi refinanţări;

· asigură credite şi investiţii;

· realizează alte operaţiuni.
	Se elimină.
	Devine art. 7 renumerotat

	33.
	Art. 14 nou
	Se introduce un nou articol cu următorul conţinut:

Art. 14 – Statutul legal al EXIMBANK – S.A.

EXIMBANK – S.A. este societate comercială bancară şi de asigurări specifice, persoană juridică română, organizată ca societate comercială pe acţiuni, având ca acţionar majoritar statul român. În cazul continuării privatizării EXIMBANK – S.A., statul va deţine în permanenţă minimum 51 % din capital.
	Art. 4 iniţial, într-o nouă numerotare şi formulare, se completează cu sintagma “al EXIMBANK S.A.”  

	34.
	Art. 15. 
Garanţii de export

(a) BEIR-EXIMBANK acordă garanţii pentru creditele pe termen scurt, mediu şi lung pentru realizarea producţiei de export şi a operaţiunilor de comerţ exterior;

(b) BEIR-EXIMBANK acordă garanţii pentru creditele în valută privind importurile de completare aferente exporturilor de obiective complexe şi pentru acreditivele cu plata la termen pentru importurile de completare aferente acestor exporturi.

(c) BEIR-EXIMBANK acordă garanţii specifice de export (participarea la licitaţii, garanţii de restituire de avans, garanţii de bună execuţie ş.a);

(d) BEIR-EXIMBANK acordă şi alte garanţii de export.
	Se elimină.
	Devine art. 8 renumerotat

	35.
	Art. 15 nou
	Se introduce un nou articol 15 cu următorul conţinut:

Art. 15 – Conducerea şi administrarea EXIMBANK – S.A.

Conducerea şi administrarea EXIMBANK – S.A. este realizată de către Adunarea Generală a Acţionarilor şi de către Consiliul de Administraţie, conform Legii societăţilor comerciale nr. 31/1991 şi Legii bancare nr. 58/1998, a altor reglementări în domeniu, precum şi a statutului propriu.
	Constituie reluarea prevederilor art. 5 cu înlocuirea sintagmei “Comitetul Interministerial de Supraveghere” cu sintagma “Adunarea Generală a Acţionarilor”.

	36.
	Art. 16. 

Garanţii de import

(a) BEIR-EXIMBANK acordă garanţii pentru importurile  destinate achiziţionării de tehnologie, maşini şi utilaje destinate dezvoltării, modernizării, retehnologizări precum şi creării unor noi capacităţi de producţie destinate exportului;

(b) BEIR-EXIMBANK acordă şi alte garanţii de import.
	Se elimină
	Se regăseşte în art. 7 alin. 3

	37.
	Art. 16 nou
	Se introduce un nou articol cu următorul conţinut:

Art. 16 – Adunarea Generală a Acţionarilor la EXIMBANK – S.A.

1. Adunarea Generală a Acţionarilor se constituie, funcţionează şi are atribuţiunile prevăzute în Legea societăţilor comerciale nr. 31/1990, republicată;

2. Adunarea Generală a Acţionarilor numeşte un Consiliu de Administraţie format din 9 persoane,  din care un preşedinte, 3 vicepreşedinţi şi 5 membri, precum şi Comisia de cenzori;

3. F.P.S. este împuternicit să reprezinte statul român în calitate de acţionar majoritar la EXIMBANK – S.A.
	Articol nou pentru încadrarea EXIMBANK S.A. în imperativele legislaţiei în vigoare.

	38.
	Art. 17. 

Bonificaţii de dobândă

(a) BEIR-EXIMBANK poate acorda bonificaţii la dobânda plătită de societăţile comerciale pentru creditele obţinute pentru producţia destinată exportului şi operaţii de comerţ exterior;

(b) Modalitatea de acordare şi nivelul bonificaţiei de dobândă se stabilesc prin norme specifice.
	Se elimină.
	Devine art. 9 renumerotat

	39.
	Art. 17 nou
	Se introduce un nou articol cu următorul conţinut:

Art. 17 – Consiliul de administraţie al EXIMBANK – S.A.

1. Preşedintele şi vicepreşedinţii Consiliului de Administraţie sunt şi preşedinte şi respectiv vicepreşedinţi ai EXIMBANK – S.A. Aceştia formează Comitetul de direcţie;

2. Termenul mandatului membrilor Consiliului de Administraţie este de 5 ani de la numirea în funcţie, potrivit prezentei legi, cu posibilitatea de a fi realeşi;

3. Conducerea executivă şi administrarea EXIMBANK – S.A. se realizează de către Consiliul de Administraţie, ale cărui principale atribuţii sunt :

a) aprobă structura organizatorică a băncii, numărul de posturi, salarizarea precum şi regulamentul de organizare şi funcţionare;

b) aprobă organizarea şi funcţionarea comitetelor de credit, de risc, de administrarea activelor şi pasivelor, precum şi a altor organe de lucru în vederea desfăşurării activităţii sale specifice;

c) analizează, avizează şi prezintă spre aprobare Adunării Generale a Acţionarilor proiectul bugetului anual de venituri şi cheltuieli şi  bilanţul contabil;

d) aprobă normele interne de lucru ale EXIMBANK – S.A. privind desfăşurarea  operaţiunilor bancare şi asigurarea creditelor şi a altor operaţii financiar – bancare în nume şi cont propriu;

e) aprobă nivelul dobânzilor, comisioanelor şi a altor tarife practicate de bancă;

f) stabileşte  regimul  semnăturilor  şi al împuternicirilor în cadrul EXIMBANK – S.A.;

g) analizează şi propune Adunării Generale a Acţionarilor modalităţile de administrare şi utilizare a rezervelor proprii şi a fondurilor cu destinaţie specială;

h) propune A.G.A. înfiinţarea de subunităţi în ţară şi străinătate;

i) numeşte directorii şi directorii adjuncţi precum şi şefii subunităţilor, stabilind  atribuţiile şi competenţele acestora;

j) aprobă cumpărarea de către EXIMBANK – S.A. de imobile necesare activităţii proprii sau destinaţiilor prevăzute de lege;

k) aprobă investiţiile proprii, reparaţiile capitale şi actele de dispoziţie cu privire la bunurile şi mijloacele EXIMBANK – S.A., potrivit competenţelor stabilite prin norme interne;

l) îndeplineşte orice alte atribuţii în vederea realizării misiunii şi obiectivelor EXIMBANK – S.A.

4. Activitatea Consiliului de Administraţie este reglementată de prevederile prezentei legi, a statutului şi regulamentului de organizare a EXIMBANK – S.A., aprobate de Adunarea Generală a Acţionarilor, în conformitate cu legislaţia în vigoare. 

Administratorii sunt răspunzători, conform Legii societăţilor comerciale nr. 31/1990, republicată, de îndeplinirea   tuturor obligaţiilor ce le revin, conform mandatului încredinţat;

5. În cazul descompletării Consiliului de Administraţie, completarea locurilor vacante se face pe funcţia respectivă, cu respectarea prevederilor legale;

6. Revocarea din funcţie a oricărui membru al Consiliului de Administraţie al EXIMBANK – S.A., în timpul mandatului, se face de către Adunarea Generală a Acţionarilor, numai dacă :

a) nu mai este eligibil în conformitate cu prevederile legale în vigoare;

b) împotriva acestuia a fost pronunţată o condamnare penală cu pedeapsă privativă de libertate şi hotărârea este definitivă;

c) nu îşi poate îndeplini obligaţiile ce-i revin din calitatea de membru al Consiliului de Administraţie din orice alt motiv.

7. Membrii Consiliului de Administraţie ai  EXIMBANK – S.A. nu pot să reprezinte, direct sau indirect, vreun interes financiar, comercial sau de altă natură, care i-ar pune în conflict cu obligaţiile şi îndatoririle faţă de  EXIMBANK – S.A.
	Preia, printr-o prezentare mai exactă, prevederile art. 7, din propunerea legislativă, propunând un Consiliu de Administraţie alcătuit din 9 persoane, renunţându-se totodată la funcţia de Primvicepreşedite. Încadrează competenţele Consiliului de Administraţie al băncii în imperativele Legii nr. 31/1990 privind societăţile comerciale, republicată, precum şi în prevederile statutului Eximbank S.A..

	40.
	Art. 18. 

Finanţări şi refinanţări

(a) (a)BEIR-EXIMBANK finanţează exporturi şi importuri de mărfuri şi servicii, prin acordarea de credite în lei şi valută;

(b) (b)BEIR-EXIMBANK refinanţează societăţi bancare pentru credite în lei şi valută acordate exportatorilor.

(c) Operaţiunile de la (a) şi (b) se vor realiza în limita surselor atrase de BEIR-EXIMBANK în acest scop.

(d) Pentru realizarea unor operaţiuni în contul statului, BEIR-EXIMBANK poate contracta în contul acestuia împrumuturi în ţară şi străinătate cu acordul prealabil al Guvernului României.
	Se elimină
	Se regăseşte în art. 11 alin. 1 lit. d) şi e) şi alin. 2 renumerotat.

	41.
	Art. 18 nou
	Se introduce un nou articol cu următorul conţinut:

Art. 18 – Comisia de cenzori

1. Comisia de cenzori este formată din trei membri şi trei supleanţi;

2. Comisia de cenzori este numită şi îşi desfăşoară activitatea conform Legii societăţilor comerciale nr.31/1990, republicată şi a Legii bancare nr. 58/1998;

3. Comisia de cenzori verifică respectarea normelor legale privind evaluarea patrimoniului EXIMBANK – S.A., întocmirea bilanţului contabil, în concordanţă cu registrele, existenţa valorilor în casă, precum şi execuţia bugetului de venituri şi cheltuieli;

4. Comisia de cenzori întocmeşte un raport asupra bilanţului contabil şi a contului de profit şi pierderi precum şi execuţia bugetului de venituri şi cheltuieli.
	Preia, într-o nouă renumerotare, prevederile art. 8 din propunerea legislativă.

	42.
	Art. 19.
 Asigurări de credite şi investiţii

(a) BEIR-EXIMBANK asigură riscurile de neplată pentru creditele de export pe termen scurt, mediu şi lung;

(b) BEIR-EXIMBANK asigură investiţii româneşti în străinătate;

(c) BEIR-EXIMBANK poate asigura credite obţinute de societăţi comerciale în vederea realizării producţiei de export;

(d) Asigurările enumerate la (a), (b) şi (c) se vor face potrivit prevederilor prezentei legi şi a procedurilor aprobate;

(e) Asigurarea creditelor de export pe termen mediu şi lung şi asigurarea investiţiilor se vor face în cadrul unor plafoane valorice stabilite pe ţări, funcţie de politica guvernului de sprijinire a exportului şi investiţiilor pe diferite pieţe.
	Se elimină.
	Devine art. 10 renumerotat

	43.
	Art. 19 nou
	Se introduce un nou articol cu următorul conţinut:

Art. 19 – Salarii şi alte cheltuieli

1. Membrii Consiliului de Administraţie nesalariaţi ai EXIMBANK – S.A., precum şi cenzorii primesc indemnizaţii pentru activitatea lor. Nivelul acestora se aprobă de către Adunarea Generală a Acţionarilor.

2. Adunarea Generală a Acţionarilor poate aproba, în conformitate cu reglementările proprii şi alte cheltuieli legate de buna desfăşurare a activităţii.
	Preia, într-o nouă numerotare, prevederile art. 9 din iniţiativa legislativă, cu înlocuirea în text a sintagmei “Comitetul Interministerial de Supraveghere” cu sintagma “Adunarea Generală a Acţionarilor” 

	44.
	Art.20. 

Alte operaţiuni

(a) BEIR-EXIMBANK realizează analize pentru exceptarea de la plata taxelor vamale, a comisionului vamal şi a TVA-ului pentru importurile de completare destinate importurilor complexe şi cu ciclu lung de fabricaţie;

(b) BEIR-EXIMBANK poate realiza şi alte operaţiuni în contul statului potr5ivit obiectivelor de la art. 3
	Se elimină.
	Se regăseşte în art. 11 renumerotat.

	45.
	Art. 20 nou
	Se introduce un nou articol 20 cu următorul conţinut:

Art. 20 – Organizarea activităţii  EXIMBANK – S.A.

EXIMBANK – S.A. poate înfiinţa unităţi teritoriale conform Legii bancare nr. 58/1998, pentru activităţile bancare proprii prin care se vor putea derula şi unele activităţi de sprijinire a comerţului exterior în contul statului.


	Preia, prin renumerotare, art. 10 iniţial prevăzând şi posibilitatea unei reţele teritoriale şi nu numai a unei singure sucursale.

	46.
	Capitolul V

OPERATIUNILE BEIR-EXIMBANK ÎN NUME SI CONT PROPRIU
	Se elimină.
	Prevederile acestui capitol sunt preluate în Capitolul II.



	47.
	Art. 21. 
Operaţiuni bancare

BEIR-EXIMBANK  realizează operaţiuni de bancă comercială în conformitate cu prevederile Legii bancare nr. 58/1998 şi ale prezentei legi.
	Se elimină.
	Devine art. 13 renumerotat.

	48.
	Art. 21 nou
	Se introduce un nou articol cu următorul conţinut:

Art. 21 – Capitalul social al EXIMBANK – S.A.

1. Capitalul social al EXIMBANK – S.A., în suma constituită la data aprobării prezentei legi, aparţine 70 % statului, reprezentat în Adunarea Generală a Acţionarilor de F.P.S. şi cote de câte 6 % Societăţilor de Investiţii Financiare create prin reorganizarea Fondurilor Proprietăţii Private.

2. Majorarea capitalului social se poate face prin subscrierea de noi aporturi în formă bănească şi prin utilizarea surselor stabilite de legislaţia în vigoare;

3. Utilizarea disponibilităţilor provenite din vărsămintele efectuate la capitalul social pentru susţinerea activităţii bancare şi respectiv pentru susţinerea activităţii de asigurări specifice potrivit reglementărilor legale se aprobă de către Adunarea Generală a Acţionarilor.
	Preia, prin renumerotare şi reformulare, prevederile art.23 iniţial, menţinând structura acţionarială exis-tentă în prezent. Se evită astfel aspecte ţinând de fenomene etatiste sau tente de naţionalizare, aceasta cu atât mai mult cu cât în textul legii, în varianta sa iniţială, există prevederi care dau posibilitatea unei privatizări ulterioare cu menţinerea unui procent minim de către statul român de minimum 51% din capitalul social. 

	49.
	Art. 22. 

Asigurarea împotriva riscului de neplată

(a) BEIR-EXIMBANK asigură riscurile comerciale de neplată pentru credite de export pe termen scurt conform prezentei legi şi potrivit normelor proprii aprobate de Consiliul de Administraţie.

(b) BEIR-EXIMBANK va reasigura, cu precădere pe piaţa internaţională, riscurile preluate.

(c) BEIR-EXIMBANK poate realiza şi alte operaţiuni de asigurări de credite în cont propriu pe baza normelor aprobate de Consiliul de Administraţie.

(d) În activitatea de asigurare de credite BEIR-EXIMBANK  va elabora norme prudenţiale proprii conform reglementărilor naţionale şi internaţionale în domeniu.
	Se elimină.
	Se regăseşte în art. 13 renumerotat

	50.
	Art. 22 nou
	Se introduce un nou articol cu următorul conţinut:

Art. 22 – Fondurile proprii şi rezervele tehnice ale EXIMBANK – S.A.

Fondurile EXIMBANK – S.A. sunt :

1. Fonduri generale :

- fond de rezervă :

a) EXIMBANK – S.A. va repartiza 20 % din profitul brut al activităţii bancare pentru constituirea fondului de rezervă aferent acestei activităţi, până când fondul astfel constituit egalează capitalul social, apoi maximum 10 % până în momentul în care fondul a ajuns de două ori mai mare decât capitalul social, conform Legii bancare;

b) Pentru activitatea de asigurări specifice  EXIMBANK – S.A. repartizează 

5 % din profitul brut pentru constituirea fondului de rezervă aferent acestei activităţi până când fondul astfel constituit va atinge a cincea parte din capitalul social, conform Legii societăţilor comerciale.

După atingerea nivelelor prevăzute la alin. a) şi b), alocarea de sume pentru fondul de rezervă se face din profitul net. 

- fond pentru creşterea surselor proprii de finanţare

- alte fonduri

2. Fonduri speciale ale activităţii bancare :

d) rezerva generală pentru riscul de credit se constituie din profitul brut în cotele şi limitele stabilite de lege, în funcţie de soldul creditelor acordate;

3. Rezerve tehnice ale activităţii  de asigurări specifice:

- rezerve de prime

- rezerve de daune

Aceste fonduri se vor constitui pe baza prevederilor Legii asigurărilor privind constituirea, organizarea şi funcţionarea societăţilor comerciale din domeniul asigurărilor. 
	Se completează art. 24 iniţial cu sintagma “şi rezerve tehnice” cu reformularea corespunzătoare a conţinutului şi se renumerotează.

	51.
	Capitolul VI.

CAPITALUL SOCIAL ŞI SITUAŢII FINANCIARE PENTRU ACTIVITATEA ÎN CONT ŞI NUME PROPRIU
	Se elimină.
	Prevederile acestui capitol sunt comasate în Capitolul II.

	52.
	Art. 23. 

Capitalul social

(a) Capitalul social al BEIR-EXIMBANK, în suma constituită la data aprobării prezentei legi, aparţine statului român.

(b) La data intrării în vigoare a prezentei legi, statul va prelua de la societăţile de investiţii financiare partea de capital transferată conform Legii nr. 58/1991. Regulari-zarea cotelor de capital deţinute de societăţile de investiţii financiare la BEIR-EXIMBANK, precum şi cele aparţinând statului, reprezentat de Fondul Proprietăţii de stat, se va face în termen de 60 de zile de la data intrării în vigoare a prezentei legi, prin Hotărâre de Guvern.

(c) Comitetul Interministerial de supraveghere este împuternicit să reprezinte statul român în calitate de unic acţionar.


	Se elimină.
	Devine art. 21 renumerotat

	53.
	Art. 23 nou
	Se introduce un nou articol 23 cu următorul conţinut:

Art. 23 – Planul de conturi al EXIMBANK – S.A.

EXIMBANK – S.A. va contabiliza operaţiunile conform prevederilor Planului de conturi bancar şi regulilor privind ţinerea contabilităţii emise de Banca Naţională a României pentru bănci.


	Se renumerotează art. 25 iniţial propunând utilizarea planului de conturi bancar şi a regulilor privind ţinerea contabilităţii valabil pentru bănci în vigoare şi nu a elaborării unui plan de conturi propriu EXIMBANK. 

	54.


	Art. 24. 

Fondurile proprii ale BEIR-EXIMBANK

Fondurile proprii ale BEIR-EXIMBANK, destinate susţinerii activităţii în nume şi cont propriu sunt:

(a) fonduri generale

· fond de rezervă

· fond de dezvoltare

(b) Fonduri specifice activităţii banca

(c) Fonduri specifice activităţii de asigurare
	Se elimină.
	Devine art. 22 renumerotat

	55.
	Art. 24 nou
	Se introduce un nou articol 24 cu următorul conţinut:

Art. 24 – Bugetul de venituri şi cheltuieli al EXIMBANK – S.A.

Bugetul de venituri şi cheltuieli se aprobă de Adunarea Generală a Acţionarilor şi se verifică în execuţie de comisia de cenzori.


	S-a renumerotat art. 26 iniţial şi s-a înlocuit în text sintagma “Comitetul Interministerial de Supraveghere” cu “Adunarea Generală a Acţionarilor”



	56.
	Art.25. 

Planul de conturi al BEIR-EXIMBANK

(a) Planul de conturi propriu al BEIR-EXIMBANK se va elabora în termen de 6 luni de la data intrării în vigoare a prezentei legi şi va fi pus în aplicare în anul următor elaborării lui. Până la punerea în aplicare a noului plan de conturi BEIR-EXIMBANK va contabiliza operaţiunile conform reglementărilor în vigoare.

(b) Planul de conturi propriu al BEIR-EXIMBANK se avizează de către Banca Naţională a României şi Ministerul Finanţelor.
	Se elimină.
	Devine art. 23 renumerotat

	57.
	Art. 25 nou
	Se introduce un nou articol  25 cu următorul conţinut:

Art. 25 – Bilanţul contabil

1. Bilanţul contabil se aprobă de Adunarea Generală a Acţionarilor, se verifică de Comisia de cenzori şi se auditează în conformitate cu legislaţia în vigoare;

2. Bilanţul contabil certificat de cenzori şi auditat conform legii, după avizarea lor de către Consiliul de Administraţie al EXIMBANK – S.A. şi aprobate de către Adunarea Generală a Acţionarilor, se publică în Monitorul Oficial al României.
	Preia prin renumerotare art. 27 iniţial, înlocuind sintagma “bilanţul şi contul de profit şi pierderi” cu sintagma “bilanţul contabil”, potrivit reglementărilor legale în vigoare.

	58.
	Art. 26. 

Bugetul de venituri şi cheltuieli al BEIR-EXIMBANK

Bugetul de venituri şi cheltuieli se aprobă de Comitetul Interministerial de Supraveghere şi se verifică în execuţie de Comisia de cenzori.
	Se elimină.
	Devine art. 24 renumerotat


	59.
	Art. 26 nou
	Se introduce un nou articol 26 cu următorul conţinut:

Art. 26 – Profitul net 

1. Adunarea Generală a Acţionarilor aprobă repartizarea profitului net rămas la dispoziţia băncii;

2. Salariaţii, cenzorii şi membrii Consiliului de Administraţie nu pot beneficia de o cotă de participare la profit mai mare de 10 % din profitul net anual, potrivit reglementărilor legale în vigoare.  
	Se renumerotează art. 30 iniţial cu înlocuirea în text a sintagmei “Comitetul Interministerial de Supraveghere” cu “Adunarea Generală a Acţionarilor”

	60.
	Capitolul III nou
	Se introduce un nou capitol III

CAPITOLUL III

DISPOZIŢII FINALE
	Se menţine capitolul VII iniţial, cu renumerotare.

	61.
	Art. 27. 
Bilanţul şi contul de profit şi pierderi

(a) Bilanţul şi Contul de profit şi pierderi se aprobă de Comitetul Interministerial de Supraveghere, se verifică de Comisia de Cenzori şi se auditează în conformitate cu legislaţia în vigoare.

(b) Bilanţul anual şi contul de profit şi pierderi certificate de cenzori şi auditate conform legii, după avizarea conform art. 7 pct. 1 lit. c lor de către Consiliul de Administraţie al BEIR-EXIMBANK şi aprobarea de către Comitetul Interministerial de Supraveghere, se publică în Monitorul Oficial al României.     


	Se elimină.
	Devine art. 25 renumerotat.

	62.
	Art. 27 nou
	Se introduce un nou articol cu următorul conţinut:

Art. 27 – EXIMBANK – S.A.,  contribuie la susţinerea producţiei destinate exportului precum şi a exportului direct prin instrumente bancare şi de asigurări specifice.


Pentru crearea condiţiilor necesare realizării acestor activităţi EXIMBANK – S.A. va fi scutită de plata impozitului pe profit pe o perioadă de 5 ani consecutivi de la intrarea în vigoare a prezentei legi. 

1. Sumele corespunzătoare scutirii de plata impozitului pe profit vor fi utilizate pentru :

a) 50 % pentru majorarea fondurilor constituite potrivit Art. 4, alin. a), b) şi d), potrivit repartizării aprobate de Comitetul Interministerial;

b) 50 % pentru majorarea capitalului social al EXIMBANK – S.A., conform reglementărilor legale.

2. EXIMBANK – S.A. este scutită de plata dividendelor către acţionari pe o perioadă de 5 ani consecutivi de la intrarea în vigoare a prezentei legi. Dividendele calculate şi cuvenite, pentru această perioadă vor fi utilizate pentru majorarea capitalului social fără a fi impozitate.
	Se reformulează art. 29 iniţial prin limitarea scutirii de impozit la 5 ani şi stabileşte destinaţia sumelor astfel obţinute.  

	63.
	Art. 28. 

Reevaluarea activelor şi pasivelor

BEIR-EXIMBANK efectuează anual reevaluarea activelor şi pasivelor exprimate în monede străine, ca urmare a modificării cursului în lei al acestora, iar diferenţele rezultate le evidenţiază într-un cont special de reevaluări, ca fond de rezervă urmând a fi utilizat pentru majorarea capitalului.
	Se elimină.
	Se regăseşte în reglementările legale în vigoare.

	64.
	Art. 28 nou
	Se introduce un nou articol 28 cu următorul conţinut:

Art. 28 – Secretul profesional

1. Membrii Comitetului Interministerial, ai Comisiei pregătitoare, personalul atras precum şi membrii Adunării Generale a Acţionarilor, ai Consiliului de Administraţie, ai Comisiei de cenzori şi salariaţii EXIMBANK – S.A. sunt obligaţi să păstreze secretul asupra oricărei informaţii nedestinate publicării, de care au luat cunoştinţă în cursul exercitării funcţiunii lor. Folosirea în interes propriu a informaţiilor obţinute ca urmare a activităţii lor în EXIMBANK – S.A. se pedepseşte conform legii;

2. Dezvăluirea secretului profesional se poate face în cadrul unei proceduri judiciare.
	Art. 33 iniţial, se renumerotează, cu înlocuirea sintagmei “Comitet Interministerial de Supraveghere” cu sintagma “Adunarea Generală a Acţionarilor”.

	65.
	Art. 29. 

Facilităţi fiscale

În vederea îndeplinirii misiunii  sale strategice, BEIR-EXIMBANK va fi scutită de plata impozitului pe profit, precum şi de distribuirea şi plata dividendelor şi a impozitului pe dividende. Sumele cu această destinaţie vor fi utilizate anual pentru majorarea capitalului social.
	Se elimină.
	Se regăseşte în art. 27 renumerotat

	66.
	Art. 29 nou
	Se introduce un nou articol 29 cu următorul conţinut:

Art. 29 – Intrarea în vigoare

1. Prezenta lege intră în vigoare de la 1 ianuarie al anului următor publicării în Monitorul Oficial al României. Până la intrarea în vigoare, desfăşurarea activităţii de sprijinire a operaţiunilor de comerţ exterior, de către Comitetul Interministerial, precum şi activitatea EXIMBANK – S.A. se desfăşoară potrivit reglementărilor în vigoare la această dată.

2. În termen de 6 luni de zile de la publicare, EXIMBANK – S.A. va elabora şi supune spre aprobare Comitetului Interministerial de Garanţii şi Credite de Comerţ Exterior normele de punere în aplicare a mecanismelor de stimulare a producţiei destinate exportului şi a activităţii de comerţ exterior din România, conform prezentei legi.
	Art. 34 iniţial, reformulat prin stabilirea unui termen de intrare în vigoare la începutul unui exerciţiu fiscal, raportat la data publicării în Monitorul Oficial.

	67.
	Art. 30. 

Profitul net

(a) Comitetul Interministerial de Supraveghere stabileşte şi aprobă utilizarea profitului net.

(b) Salariaţii, membrii Comitetului Interministerial de Supra-veghere şi membrii Consiliului de Administraţie nu pot avea o cotă de participare la profit mai mare de 30% din profitul net.


	Se elimină.
	Devine art.26 renumerotat.

	68.
	Capitolul VII

DISPOZITII FINALE


	Se elimină
	A devenit Capitolul III prin renumerotare.



	69.
	Art. 30 nou
	Se introduce un nou articol 30 cu următorul conţinut:

Art. 30 – Abrogări

La intrarea în vigoare a prezentei legi se abrogă, Hotărârea Guvernului nr. 844/1991, privind înfiinţarea Comitetului Interministerial de Garanţii şi Credite de Comerţ Exterior, Hotărârea Guvernului nr. 293/1992 pentru aprobarea atribuţiilor, competenţelor şi modului de funcţionare ale Comitetului Interministerial de Garanţii şi Credite de Comerţ Exterior, Hotărârea Guvernului nr. 294/1992 pentru modificarea Anexei 1 a Hotărârii Guvernului nr. 844/1991, privind înfiinţarea Comitetului Interministerial de Garanţii şi Credite de Comerţ Exterior, Hotărârea Guvernului nr. 20/1999 pentru modificarea Hotărârii Guvernului nr. 844/1991, privind înfiinţarea Comitetului Interministerial de Garanţii şi Credite de Comerţ Exterior şi orice alte dispoziţii contrare.
	Art. 35 iniţial, cu reconsiderarea mai exactă a prevederilor legale propuse spre abrogare, este renumerotat.

	70.
	Art. 31 

Participaţii de capital

BEIR-EXIMBANK nu poate participa la capital, direct sau indirect, la nici o societate comercială.
	Se elimină.
	Se regăseşte în reglementările legale în vigoare

	71.
	Art. 32.

 Proprietăţi imobiliare

BEIR-EXIMBANK nu poate face investiţii imobiliare numai pentru necesităţile sale de funcţionare sau pentru nevoile personalului, stabilite de Consiliul de Administraţie al BEIR-EXIMBANK.
	Se elimină.
	Se regăseşte în reglementările legale în vigoare

	72.
	Art. 33. 

Secretul profesional

(a) Membrii Comitetului Inter-ministerial de Supraveghere, ai Consiliului de Administraţie, ai Comisiei de Cenzori şi salariaţii BEIR-EXIMBANK sunt obligaţi să păstreze secretul asupra oricărei informaţii nedestinate publicării, de care au luat cunoştinţă în cursul exercitării funcţiunii lor. Folosirea în interes propriu a informaţiilor obţinute ca urmare a activităţii lor în BEIR-EXIMBANK se pedepseşte conform legii.

(b) Dezvăluirea secretului profesional se poate face în cadrul unei proceduri judiciare.


	Se elimină.
	Devine art. 28 renumerotat.

	73.
	Art. 34. 

Intrarea în vigoare

(a) Prezenta lege intră în vigoare la 30 de zile de la publicare în Monitorul Oficial al României.

(b) În termen de 30 de zile de la publicare BEIR-EXIMBANK va elabora normele de punere în aplicare a mecanismelor de stimulare a producţiei destinate exportului şi a activităţii de comerţ exterior din România conform prezentei legi.
	Se elimină.
	Devine art. 29 renumerotat.

	74.
	Art. 35. 

Abrogări

Prin prezenta lege se abrogă Hotărârea Guvernului nr. 189/1991 privind înfiinţarea Băncii de Export-Import a României - societate pe acţiuni (Romanian Eximbank), Hotărârea Guvernului nr. 844/1991 privind înfiinţarea Comitetului Interministerial de Garanţii şi Credite de Comerţ Exterior, Hotărârea Guvernului nr. 293/1992 pentru aprobarea atribuţiilor, competenţelor şi modului de funcţionare ale Comitetului Interministerial de Garanţii şi Credite de Comerţ Exterior, Hotărârea Guvernului  nr. 294/1992 pentru modificarea Anexei 1 a Hotărârii Guvernului nr. 844/1991 privind înfiinţarea Comitetului Interministerial de Garanţii şi Credite de Comerţ Exterior, Hotărârea Guvernului nr. 20/1999 pentru modificarea Hotărârii Guvernului nr. 844/1991 privind înfiinţarea Comitetului Interministerial de Garanţii şi Credite de Comerţ Exterior, art. 2 alin. (1) din Legea pentru sprijinirea exporturilor nr. 30/1999, art. 9, alin. (1) pct. (b) din Ordonanţa Guvernului nr. 23/1999 privind constituirea fondurilor de garantare şi orice alte dispoziţii contrare.
	Se elimină.
	Devine art. 30 renumerotat.

